עדכון רוכבי נבחרות ישראל |עדכון רוכבי נבחרות ישראל – איגוד האופניים בישראל
פורסם: רועי קאפח / 11/09 / אופני הרים,אופני כביש,נבחרות ישראל,תחרויות
שלומי חיימי סיים היום (ראשון 11 בספטמבר) במקום השני בתחרות Salcano Cappadochia Mountain Bike Stage Race בטורקיה. התחרות מדורגת ברמה S1 בלוח ה-UCI וההישג יעניק לחיימי 100 נקודות לדירוג העולמי. חיימי ניצח את שני הקטעים הראשונים של התחרות שהתקיימו בשישי ובשבת אך נוצח היום על ידי אלוף טורקיה קאדיר קליצ'י שגם ניצח בדירוג הכללי. לחיימי שסיים בחודש שעבר במקום ה-29 במשחקים האולימפיים בריו נותרה עוד תחרות אחרונה לשנת 2016, "אפיק ישראל" שתתקיים בעוד כשבועיים בגליל ובגולן.
10 רוכבות ורוכבים ישראלים יצאו הלילה לחבל בריטני בצרפת על מנת לייצג את ישראל באליפות אירופה באופני כביש שתחל ביום רביעי. לוח הזמנים (כל הזמנים שעון ישראל):
יום רביעי 14 בספטמבר 16:00 – מרוץ נגד השעון גברים מתחת לגיל 23, 25.4 ק"מ בהשתתפות אביב יחזקאל ועומר גולדשטיין
יום שישי 16 בספטמבר 11:00 – מרוץ כביש נוער בנות 68.5 ק"מ בהשתתפות רוני פישמן
יום שישי 16 בספטמבר 15:00 – מרוץ כביש נוער בנים 123.3 ק"מ בהשתתפות גיא וינברג ויובל בן משה
יום שבת 17 בספטמבר 9:45 – מרוץ כביש גברים מתחת לגיל 23, 150.7 ק"מ בהשתתפות אביב יחזקאל, גיא שגיב ועומר גולדשטיין
יום שבת 17 בספטמבר 14:45 – מרוץ כביש נשים עילית ומתחת לגיל 23, 109.6 ק"מ בהשתתפות עומר שפירא, רותם גפינוביץ ופז בש
יום ראשון 18 בספטמבר 11:50 – מרוץ כביש עילית גברים 232.9 ק"מ בהשתתפות רועי גולדשטיין
זוהי הפעם הראשונה בה מתקיימת במסגרת אליפות אירופה באופני כביש גם תחרות לקטגוריית עילית גברים בהשתתפות רוכבים מקצוענים מהדרג הראשון. נבחרת ישראל תיוצג באליפות בכל קטגוריות הגיל (נוער, U23 ועילית) הן בגברים והן בנשים. בראש המשלחת יעמוד המאמן ניב ליבנר. שני בלוך שייצגה את ישראל במשחקים האולימפיים בריו בחודש וסיימה במקום ה-48 יצאה לפגרה לאחר המשחקים ולא תשתתף באליפות. בשבוע הבא תחזור הנבחרת לישראל למחנה אימונים משותף עם נבחרת קנדה לקראת אליפות העולם שתתקיים בחודש הבא בקטאר.
מאמן נבחרת ישראל באופני כביש אילן אולמן נמצא בימים אלה בריו יחד עם חניכו קובי ליאון אשר ישתתף ביום רביעי בשעה 14:00 שעון ישראל בתחרות נגד השעון באופני יד במסגרת המשחקים הפאראלימפיים. במשחקי לונדון זכה ליאון בתחרות זו במדליית הכסף. ביום חמישי בשעה 15:35 שעון ישראל ישתתף ליאון במרוץ הכביש.
נבחרת ישראל באופני כביש לנשים, שלומי חיימי בטורקיה, גיא וינברג ורוני פישמן בבלגיה, יובל בן משה, אביב יחזקאל ורועי גולדשטיין